Հարափոփոխ ձևաչափով պահպանելով առանձնակի գրավչությունը հայաստանյան խտերանգ փառատոնախճանկարում` Շեքսպիրյան միջազգային թատերական փառատոնը (նախագահ` Հակոբ Ղազանչյան) իր մեկնարկն ազդարարեց գլխավոր հովանավորի` Երևանի քաղաքապետարանի հյուրընկալ հարկի ներքո£ 10 թեմատիկ ու 2 միջանկյալ թատերախաղերով ձևավորված խաղացանկում ունենալով 2 հնչեղ անուն` Ալեքսանդր Կալյագին և Իրինա Բրուկ, անմիջապես հայտնվեց արվեստասեր հանրության հետաքրքրությունների կենտրոնում£ Հախուռն լուսաբանության ընդհանուր բարյացակամությամբ շուտով մոռացության մատնվեց (աշխարհում նախադեպը չունեցող) Շեքսպիրին «կարկատված» երկրորդ անվանումը. Վահրամ Փափազյան£ Եթե այդպիսով հավակնում էին մեծարել հայ բեմի հսկաներից մեկին, գեթ որևէ հնարքով, միջոցառմամբ, գոնե օտար մասնակիցների համար, համարժեք հնչողություն պիտի հաղորդեին մեր թատերարվեստում մնայուն հետագիծ թողած արվեստագետի անվանը... Աննախադեպ լրատվական ակտիվությունը, ցավոք, որևէ կերպ չառնչվեց փառատոնի շրջանակներում անցկացվող շեքսպիրյան տեսագրությունների մեկշաբաթյա ցուցադրություններին£ Մինչդեռ դրանցում դիտարժան թատերաորոնումների արտահայտություններ կային, անկախ մշակութային արժեքից և տեխնիկական մատուցման որակական ցուցանիշներից` ուսանելի£ Փառատոնի գեղարվեստական ղեկավար Անջեյ Ժուրովսկու մեկնաբանություններով ուղեկցվող տեսանյութի բովանդակությանը ՀԹԳՄ սրահում հաղորդակցվեցին ընդամենը 3-5 թատերասեր£ Մեր միջև նորահաստատ բարեկամության թելադրանքով ինքնակամ սատարելով լեհ մեծանուն շեքսպիրագետի կարևոր մտահղացման մեղմ ասած` անփույթ իրականացման հնարավորինս արժևորմանը` նրա անմիջական տպավորությամբ էլ մեր ընթերցողին ներկայացնում եմ նորավարտ աշնանային առաջին թատերատոնը£ - Քաջատեղյակ լինելով աշխարհի թատերական անցուդարձին` գնահատեք, խնդրեմ, Հայաստանի շեքսպիրյան փառատոնը մոտ 50 մեծ ու փոքր տարատեսակ թատերական փառատոների համանվագում£ - Կարծում եմ, Հակոբ Ղազանչյանը ճիշտ կողմնորոշվեց որպես «Արմմոնո» մեկնարկած իր փառատոնը հանրահռչակելու հարցում£ Շուտով շեքսպիրյան ուղղվածություն տալով` ճանաչելի դարձրեց աշխարհի թատերաքարտեզում, Եվրոպայի և Ասիայի խաչմերուկում£ Գդանսկի, Կրայովայի, Գյուլայի, Ստրադֆորդի (Կանադա) խոշորագույն շեքսպիրյան փառատոների հարևանությամբ այսօր իր հաստատուն տեղն է գրավել այս տարածաշրջանում գլխավորը` հայկականը£ - Նորակազմ թատերադաշինքով էլ ավելի է դյուրացել շեքսպիրյան մի շարք թատերաընթերցումների շրջանառությունը` հնարավորություն ընձեռելով տարազգի բեմադրիչներին ու դերասաններին իրենց կատարողական ունակությունները սեփական երկրի նեղլիկ սահմաններից դուրս ներկայացնելու, անմիջական փոխշփումներով փոխադարձաբար հարստանալու£ Նախորդ շեքսպիրյանում առաջնախաղից հետո կուռ խմբագրված իր «Լեդի Մակբեթը» (բեմադրիչ` Թեմուր Աճինյան) Արմինե Մացակյանն այսօր ներկայացնում է կիևյան մենափառատոնում: